****

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Lp Jürgen Ligi**

**Rahandusminister**

**Rahandusministeerium Meie: 3.12.2024 nr 11**

CC: Maret Mets Maksu- ja tollipoliitika osakond, peaspetsialist

**Teema: Selgitustaotlus seoses sõiduki registreerimistasuga**

Pöördume rahandusministeeriumi poole, et täpsustada 01.01.2025 jõustuva mootorsõidukimaksu seadusest (MSMS) tuleneva registreerimistasu tasumise ja võlaõigusseaduse (VÕS) § 409 lõikest 1 tuleneva tarbija taganemisõigusega seonduvat.

Nimelt Liisingliit esitas 01.08.2024 rahandusministeeriumile pöördumise seoses mootorsõidukimaksu seadusega ning küsis muuhulgas järgmist „*Tarbijal on õigus lepingust taganeda 14 päeva jooksul: kas ta saab sel juhul tagasi ka sõiduki registreerimistasu kui sõiduki esialgne omanikukanne taastatakse?“.* Rahandusministeerium esitas 10.09.2024 Eesti Liisingühingute Liidule vastuse nr 5-1/3507-2, kus selgitas eelnimetatud küsimuse osas järgmist “*Registreerimistasu saab tagasi küsida üksnes juhul, kui sõiduk kustutatakse liiklusregistrist eesmärgiga võtta see kasutusele väljaspool Eestist. See tähendab, et lepingust taganemise puhul kellelegi registreerimistasu ei tagastata*”.

MSMS § 19018 lõikest 1 tuleneb, et registreerimistasu tasub isik, kelle huvides või kelle suhtes registrikande toiming tehakse. Seega võib registreerimistasu maksjaks olla ka liisinguandja või liisinguvõtja. VÕS § 409 lg 1 võimaldab tarbijal tarbijakrediidilepingust taganeda põhjust avaldamata 14 päeva jooksul. Seega kui tarbijast liisinguvõtja on ära tasunud sõiduki registreerimistasu või liisinguandja on selle tasunud tema eest ning pärast seda liisinguvõtja esitab liisingulepingust taganemise avalduse, siis rahandusiministeeriumi 10.09.2024 vastuse kohaselt registreerimistasu sel juhul tagastamisele ei kuulu. See näib aga vastuolus võlaõigusseaduse ja tarbijakrediidi direktiivi mõttega, kuna piirab tarbija taganemisõiguse teostamist, asetades tarbija valiku ette, kas loobuda liisingulepingust taganemise õiguse teostamisest või kaotada registreerimistasu katteks tasutud summa, mis võib ulatuda tuhandetesse eurodesse.

Kui liisinguvõtja taganeb liisingulepingust VÕS § 409 lg 1 alusel, siis VÕS § 409 lg 41 kohaselt kannab liisinguandja asja tagastamise või teenuse hüvitamisega seotud kulud ja sellega seotud riisiko. Registreerimistasu näol ei ole aga tegemist asja tagastamise või teenuse hüvitamisega seotud kuluga. Lisaks VÕS § 409 lõikest 3 tuleneb, et avalik-õigusliku suhte alusel krediidisuhte raames makstud tagastamatud tasud jäävad taganemise korral liisinguvõtja kanda. Seega meie hinnangul ei ole liisinguvõtjal alust nõuda ka registreerimistasu hüvitamist liisinguandjalt või sõiduki müüjalt ning kui liisinguandja on tasunud registreerimistasu liisinguvõtja eest, siis võib liisinguandja taganemise korral VÕS § 409 lg 3 alusel nõuda selle hüvitamist liisinguvõtjalt.

Selguse ning hilisemate vaidluste vältimise huvides palume seega selgitada:

1. **Kas saame õigesti aru, et kui liisinguvõtja on ära maksnud sõiduki registreerimistasu ning pärast seda esitab liisingulepingust taganemise avalduse VÕS § 409 lg 1 alusel, siis olenemata sellest, et see piirab VÕS § 409 lg 1 toodud tarbija taganemisõiguse teostamist, jääb registreerimistasu ikkagi liisinguvõtja kanda ning selle tagastamist Transpordiametilt või selle hüvitamist liisinguandjalt ega sõiduki müüjalt ta nõuda ei saa? Ning kui liisinguandja on tasunud registreerimistasu liisinguvõtja eest, siis taganemise korral võib liisinguandja VÕS § 409 lg 3 alusel nõuda registreerimistasu hüvitamist liisinguvõtjalt?**
2. **Kui leiate, et olukorras, kus liisinguvõtja on ära maksnud sõiduki registreerimistasu või liisinguandja on teinud seda tema eest ning pärast seda liisinguvõtja esitab liisingulepingust taganemise avalduse VÕS § 409 lg 1 alusel, ei peaks registreerimistasu jääma liisinguvõtja kanda, siis kelle kanda peaks see jääma või kellelt ja mis alusel saab liisinguvõtja selle hüvitamist nõuda?**

Oleme tänulikud, kui vastate esimesel võimalusel, kuna mootorsõidukimaksu seadus jõustub juba 01.01.2025 ning lähtuvalt esitatud küsimuse vastusest on vaja seda kommunikeerida nii organisatsioonide siseselt kui ka klientidele ning samuti võib sellega kaasaneda tehniliste lahenduste muutmise vajadus.

Lugupidamisega

Lugupidamisega,

Reet Hääl

Tegevdirektor

/allkirjastatud digitaalselt/

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kontakt: +372 50 12 088; liising@liisingliit.ee; [www.liisingliit.ee](http://www.liisingliit.ee)